Kroatia löi Englannin maalein 2–1 jalkapallon MM-kisojen välierän jatko-ottelussa. Kroatia eteni ensimmäistä kertaa historiassaan MM-loppuotteluun. Paras tulos tähän asti oli Ranskan vuoden 1998 kisojen pronssisija.

Kroatia kohtaa loppuottelussa Ranskan sunnuntaina.

Ratkaisumaalin jatko-ottelun toisella puoliskolla laukoi Kroatian kärkimies Mario Mandžukić. Josip Pivarić keskitti vasemmalta, ja Ivan Perišić puski pallon Englannin linjan taa. Englannin keskuspuolustaja John Stones oli unohtanut Mandžukićin täysin vapaaksi. Tämä pommitti pallon ohi Jordan Pickfordin maalin takanurkkaan.

Ottelun avausmaalin laukoi jo viiden peliminuutin jälkeen Englannin vasen laitapuolustaja Kieran Trippier. Hän laukoi kierteisen vapaapotkun kauniisti maaliin vajaasta 20 metristä. Danijel Subašić oli täysin voimaton.

Kroatia tuli tasoihin 68. minuutilla. Perišić ohjasi Šime Vrsaljkon keskityksen taidokkaasti maaliin korkealle nostetulta jalallaan. Pääpallotilanteen hävinnyt toppari Kyle Walker ja maalivahti Pickford eivät mahtaneent Perišićille mitään.

Kroatia hallitsi tasoituksen jälkeen selvästi kenttätapahtumia, mutta Englanti selviytyi tasatilanteessa varsinaisen peliajan loppuun.

Englanti oli edellisen kerran MM-välierissä vuonna 1990. Tuolloin se hävisi rangaistuspotkukilpailussa Länsi-Saksalle.

Katso ottelun maalit klikkaamalla kuvaa.

Lue myös:

Kroatia nousi tasoihin MM-välierässä – Perišić ohjasi pallon taiturimaisesti Englannin verkkoon

Kieran Trippierin unelmavapari antoi Englannille täydellisen alun Kroatiaa vastaan – jopa Beckham kalpenee